
DISSERTATIO  MEDICA 


INAUGURALIS, 

%  " 


DE 


EMBRY  OTOMIA. 


Auctore  Thoma  Robertson. 


Embryotomia,  quam  operam  considerandam 
selegi,  multis  et  miris  apud  medicos  obstetricios 
controversiis  originem  praebuit.  Sed  cum  res 
jam  viris  peritissimis  tentata  est,  minoribus 
omissis,  ad  ea  quae  hoc  auxilium  postulare  vi¬ 
dentur,  confestim  transeamus. 

A 

DE  CAUSIS. 

Causa?  modo  matrem,  modo  infantem,  respi¬ 
ciunt. 

Ad  primas  attinent  rachitis,  malacosteon, 
tumores  intra  cavum  pelvis  siti,  vaginae  con¬ 
tractiones  quas  deformitas  nativa,  callus,  an- 
chylosis,  incurvatio  praeter  naturam  coccygis, 
membranarum  intus  pelvi  obductarum  tumor 
effecerint. 

Causae,  ad  secundum  genus  pertinentes,  sunt 
nimium  foetus  incrementum,  cranium  hujus 
aqua  intumescens,  incommodus  capitis  ejusdem 
in  utero  positus,  ossium  ejus  induratio  et  con- 
cretio  praematura. 

Antequam  lias  causas  consideremus,  pauca 
de  pelve  mensuranda  proponere  oportebit  ; 
ut  deformitatem  hujus  medicus  probe  aestimet, 
nec  culpandus  videatur,  sive  statim  infantem 
separandum  esse  judicaverit,  sive  non. 

Instrumenta  ad  has  dimensiones  percipiendas 

hactenus  inventa,  Pelvimetra  vocantur.  Ho- 

% 

rum  alia  externa,  alia  interna,  quin  naturalia 
quoque  et  artificiosa  vocaverunt.  Pelvime- 
trum  externum  eo  factum  est,  ut  mensuras 
pelvis  externas  aestimet ;  atque  inventores  M. 
De  Leurie  et  Baudelocque  ex  Lutetia 
Parisiorum  hoc  omnem  ante  nuptias  puellam 
dimetiri  suadent,  scilicet  ne  mater  illa  facta  in¬ 
fantem  vivum  parere  nequiret !  Internum 
Pelvimetrum  internas  pelvis  mensuras  ex¬ 
plorat. 


Digitos  vero  manus  pelvimetrum  naturale 
appellare  nescio  qui  scioli  dignati  sunt :  sed 
munere  ejus  instrumenti  omnium  utique  optime 
funguntur,  ut  unumquemque  obstetricum,  cui 
eorum  cum  pelvimetrum  auxilio  comparare  con¬ 
tigerit,  fateri  oportet.  Pelvis  enim  extrinsecus 
optime  conformata  sit,  sed  cavitatem  exostosi, 
vel  alio  tumore  obstructam  habeat :  sicuti  Pel¬ 
vimetrum  quodcunque  extrinsecus  talibus  fe¬ 
minis  admotum,  nihil  ad  parturitionem  condu¬ 
cibile  docere  poterit. 

Quanquam  autem  internum  pelvimetrum 
plausibilius  videatur,  mihi  saltem  priori  haud- 
quaquam  utilius  apparet.  Vix  enim  eo,  quo 
opus  est,  intrudi  potest,  sine  gravi  nec  repara¬ 
bili  partium  injuria ;  neque,  ni  multum  fallor, 
ea  etiam  qua  repertum  est  regione,  foeminae 
sese  usui  ejus  submittere  vellent.  Praeter  digi¬ 
tos,  igitur,  nullo  ad  pelvem  dimetiendam  in¬ 
strumento  utendum  est. 

/ 

Hi,  vel  tota  manus,  prius  peruncti  demittendi 
sunt,  ut  dimensiones  cavitatis  pelvis  et  distan¬ 
tiae  processuum  inter  se  invicem,  accurate  depre¬ 
hendi  possint.  Si,  hac  exploratione  instituta, 
visum  fuerit  breviorem  marginis,  vel  ostii  pel¬ 
vis  lineam  intra  tues  pollices  mensurari  ; 
longiorem  vero  utriusque  aperturae  intra  qua- 
tuor  pollices,  de  Embryotomiae  necessitate 
nullum  dubium  moveri  potest.  Eadem  tra¬ 
denda  est  sententia,  cum  cavitas  pelvis  exostose, 
aliove  tumore  occupata  est.  Sed  cum  plerique 
confiteantur  pelvis  vivae  dimensiones  accurate  om¬ 
nino  reperiri  non  posse,  prudentis  erit  rem  non 
nimis  accelerare.  Morando  enim  quamdiu  foe- 

minae  vires,  aliaque  fortuita  suadeant,  commo¬ 
da  quaedam  haud  contemnenda  attingimus. 
Imprimis  compertum  est,  conatus  naturae  saepe 
infantem  vivum  expulisse,  unde,  ex  partium 
angustiis,  talem  eventum  nemo  sperare  potuit. 
Deinde  caput  infantis  ultra  in  pelvem  urgebi¬ 
tur,  atque  medicus  matrem  onere  suo  tutius  et 
facilius  levare  poterit.  Postremo,  si  haec  con¬ 
tigerint  gratum  erit  nobis  metu  vacuis  esse  ne 
nostra  nimia  properatione  vita  inutiliter  extinc- 
ta  fuerit ;  neve  ipsi  nimiae  praecipitantiae  accu¬ 
semur. 


Quando  embryotomiain  iis  postulari  dixi, 
quibus  pelvis  dimensionibus  propositis  esset, 
me  multo  gravioris  culpae  insimulari  posse  prae¬ 
videram,  quam  nimii  instrumentorum  amoris. 
Professores  artis  obstetriciae  Hamiltonus  et 
Burns  auctores  sunt,  infantem  vivum  et  pleni 

a 

temporis  per  pelvem,  cui  margo  minus  quam 
tres  pollices  lata  fuit,  se  feliciter  perduxisse. 
Memoriter  utique  tenendum  est  infantum  alios 
pusillos,  alios  grandes  esse  apud  natalia,  qua? 

res  palam  facit,  quomodo  per  angustam  pelvem 

foetus  maturus  nasci  possit.  Gallis  opinio  esse 

% 

videtur,  quod  ubi  diametros  brevior  marginis 
et  exitus  circa  tres  pollices  est,  talis  apertura 
transitui  foetus  maturali  plerumque  sufficiet ; 
sed  major  aliquis  contractionis  gradus  nisi  per 
vitam  extinguendam  parturam  non  sinit.  So- 
layers  et  Baudelocque  exempla  felicia 
memorant,  quibus  tamen  spatium  a  sacro  ad 
pubem  non  superaverit  duos  cum  semisse  pol¬ 
lices,  quantum  a  mirifica  capitis  foetus  diminu- 
tione  colligi  posset.. 

Duae  res  solae  felices  istos  eventus  explicant, 
nimirum  aut  medicos  de  pelvis  mensura  se  fe- 
felisse,  aut  foetus  perexiguos  fuisse.  Recens 
nati  infantes  certe  apud  Gallos  minores  sunt, 
namque  et  apud  Morand  et  apud  Gardieu, 
medium  iisdem  pondus  septem  librarum,  raro 
novem  librarum  fuit ;  dum  in  hac  regione,  me¬ 
dium  eorundem  natorum  pondus  librarum  no¬ 
vem  est.  Adde  pollicem  Gallicum  nostro  parte 
duodecima  longiorem  esse :  ut  tres  pollices 

Gallici  tres  cum  quadrante  Anglicos  expri¬ 
mant. 

In  hac  regione  diametros  cranii  foetus  ma¬ 
turi  transversa  tres  cum  quadrantibus  tribus 
pollices  habere  invenietur  ;  raro  minus  :  atque 

cum  hoc  comparamus  cum  pelve,  cui  diametros 
• 

marginis  brevior,  vix  tres  pollices  adaequat ; 
evidens  est  cranium  saltem  trium  quadrantum 
pollicis  ante  comprimi  oportere  quam  per  pel¬ 
vem  exire  potuerit.  An  vero  tantum  pressum 
cerebrum  impune  sustinere  potest  ?  Peter- 
son  Mickel  auctor  est,  cranium  foetus  etiam 
totum  pollicem  comprimi  posse,  vel  forcipe, 
nec  quidquam  mali  inde  perpeti :  quam  tamen 
sententiam  experimenta  Baudelocque  omni¬ 
no  everterant.  Ille  enim  capita  novem  foetuum, 
qui  nati  fuissent  inanimi,  compressioni  forcipis 
subjecit,  prius,  uti  decuit,  in  aqua  calida  molle- 
facta,  ut  conditionem  vitalem  aemularentur. 
Horum  alia  tres,  alia  quatuor  lineas  compri¬ 
mere  valuit :  sed  etiam  parva  haec  diminutio 
prius  non  effecta  est,  quam  crura  instrumenti 
complanata  sunt,  cerebrum  per  aperturas  ex- 

trusum  erat  :  tanta  nempe  vis  necessaria  eva¬ 
debat. 

Ab  his  similibusque  experimentis  adductus 
sum,  ut  cum  Doctore  Gulielmo  Campbell 
de  arte  obstetricia  in  hac  urbe  praelectore  cre¬ 
dam,  foetum  plerisque  exemplis  spatium  a  sacro 
ad  pubem  trium  pollicum  cum  semisse  ut  tuto 
pertranseat  postulaturum  esse  :  deinde  quibus¬ 
cumque  hoc  spatium  tres  pollices  non  superat, 
iis,  in  primo  saltem  partu  embryotomiam  ine¬ 
vitabilem  fore  :  nisi  quidem  foetus  praeter  natu¬ 
ram  pusillus,  vel  praematurus  fuerit.  Quini- 
mo  ubi  datur  etiam  spatium  trium  pollicum 
cum  semisse  actum  parturiendi  semper  gravem 
et  protractum  futurum:  ut  si  foetus  grandior 
sit,  vel  caput  ejus  pressioni  minus  cedat,  adhuc 
ad  perforatorem  confugere  necesse  sit. 

His  de  minimo  spatio,  quo  infans  vivus 
transmitti  potest,  propositis,  considerandum 
est  qui  maximus  sit  gradus  contractionis 
quae  foetum  lacerum  matre  incolumi  evadere 
sinat. 

Omnes  medici  Britannici,  excepto  Doctore 
nuper  Osborne,  de  hac  re  consentire  videntur 
spatium  unius  pollicis  cum  quadrantibus  tribus 
sufficere  foetui  maturo  extrahendo,  vel  sesqui- 
pollicis  cum  foetus  adhuc  praematurus  est,  vel 
ossa  magis  facile  compressa.  Osbornii  tamen 
sententia  erat,  foetum  lacerum  semper  extrahi 
posse  matri  incolumi  ubi  spatium  relictum  est 
per  quod  basis  cranii  margo  lateraliter  exire 
possit ;  aliis  verbis  ut  dicam,  ubi  inter  sacrum 
et  pubem  sesquipollex  intercederet,  narrat  de¬ 
mum  ipse  rem  effecisse  ubi  via  multo  angus¬ 
tior  restabat.  Ad  casum  equidem  notissimum 
Elizabeth^e  Sherwood  alludit ;  sed  nosoco¬ 
mium  brevi  cum  reliquerit,  nec  unquam  postea 
obviam  facta  fuerit,  verisimile  est  eum  in  his 
dimensionibus  pelvis  desumendis  aliquantum 
aberrasse.  Atque  cum  ab  eodem  Doctore  Qs- 
bornio,  aliisque  medicis  compertum  sit,  basem 
cranii  solam  spatium  sesquipollicis  ad  transitum 
suum  postulare  ;  sequitur,  Ernbryulciam  nulla 
spe  profectus  institui  posse,  nisi  mater  spatium 
propemodum  duorum  pollicum  a  sacro  ad  pubem 
huic  praebeat.  Praeter  enim  basin  cranii,  per- 

forator  uncus  vel  aliud  idoneum  instrumentum 
certam  hujus  spatii  portionem  occupabit. 

Causae  quae  ad  tantas  deformitates  viam  ster¬ 
nunt,  rachitis  sunt  et  malacosteon. 

Cum  in  aetate  infantili  rachitis  ad  summum 
etiam  sui  gradum  evoluta  fuerit,  deformitas  ab 

i 

hac  causa  raro  tanta  ac  ex  malacosteo  existit. 
In  nonnullis  exemplis  totam  pelvem  afficit,  in¬ 
crementa  hujus  interrupta,  atque  angustia  uni¬ 
versa  superinducta,  quae  tamen  vix  prava  for¬ 
matio  in  sensu  obstetricio  haberi  potest.  Aliis 
in  exemplis  haec  cavitas  certis  tantum  locis 
afficitur ;  exempli  causa,  ubi  promontorium 
sacri  pubem  versus  propendet,  diametrum  an- 
terio-posteriorem  imminuens  :  vel  ubi  osse  coc¬ 
cygis  incurvato,  vel  cum  aliis  concreto,  capacitas 

emissariae  quoque  pelvis  diminuitur. 

Malacosteon  plerumque  se  manifestat  inter 
gestationem,  atque  ex  hac  semper  aggravatur. 
Post  partum,  in  multis  exemplis,  haec  actio 
morbosa  suspendi  videtur  ;  sed  quandocunque 

fioemina  rusus  iinpregnata  est,  redit  cum  vio¬ 
lentia  priori,  totam  regionem  pelvicam  afficiens, 
ut  cavitatem  ejus  tandem  pene  obliteret. 

\ 

Casus  porro  narrantur  quibus  propter  tumores 
a  ligamento  sacro-sciatico  aliis  ve  partibus  pel¬ 
vis,  vel  ipso  utero  natos,  expulsio  foetus  omni¬ 
no  prohibita  est.  Alterum  ex  ovariis  quoque 
morbose  amplificatum  in  pelvem  nonnunquam 
delapsum  est,  descensum  infantis  impediens.  Si 
quidem  impedimentum  hujusmodi  subesse  con¬ 
stet,  priusquam  caput  infantis  in  margine  pelvis 
implicatur,  illud  supra  hanc  marginem  manu 
elevandum  est :  atque  foetus  per  crura,  scilicet 
per  revolutionem  quam  vocant,  extrahendus 
erit.  Hoc  situ  tumores  scalpello  sublati  sunt. 
Si  tamen  de  tali  conditione  nihil  prius  didiceri¬ 
mus  quam  caput  propter  tumorem  intra  pel¬ 
vem  arcte  impactum  fuerit  perforator  tum  so¬ 
lum  remedium  est. 

Vagina  quoque  contracta  fuit,  et  certis  in 
locis  concalluit  propter  praeviam  inflammatio¬ 
nem  ulcerationemque,  quo  casu  Embryotomia 

commendata  necnon  usurpata  fuit ;  sed  minus 
recte  ;  quandoquidem  mora  prudens,  venae  sec¬ 
tio,  cauta  calli  divisio,  formidando  perforationis 
auxilio  fere  semper  supersedere  possint. 

Causae  ad  hoc  secundum  caput  referendae 
multo  minus  frequenter  occurrunt  quam  quae 
ad  primum  pertinent.  Exempla  identidem  oc¬ 
currunt,  ubi  ex  nimio  foetus  incremento  vel  for¬ 
ma  ejus  portentosa  bicipite,  bicorpore,  et  quae 
similia  sunt,  necessarium  fit  prius  foetum  im¬ 
minuere,  quam  protrahi  possit.  Saepe  tamen, 
monstra  praematura,  ideoque  integra  expellun¬ 
tur. 

Alia  exempla  occurrunt,  ubi  caput  ab  aqua 
intus  tam  mirifice  increvit,  ut  necesse  sit  volumen 
ejus  ante  imminuere  quam  partus  absolvi  possit: 
quam  ad  rem,  satis  erit  aquam  leni  perforatoris 
punctione  foras  emittere.  Caput  vero  in  pel¬ 
vem  aliquando  sic  descendit,  ut  linea  illius 
longior  breviori  marginis  pelvis  lineae  super 
incumbit :  et  propter  eorum  dimensionum  in- 
congruentiam,  caput  foetus  promoveri  nequit. 

atque  tandem  in  pelve  immobiliter  infixum  fit : 
unde  si  nec  repressu  manus,  nec  amplexu  forci- 
pum  longiorum  sursum  liberari  possit,  perfora¬ 
tore  ex  necesse  utendum  erit. 


DE  OPERATIONE. 

Sola  instrumenta  ad  embryulciam  necessaria 
sunt,  perforator,  quo  cranium  adaperiatur,  for¬ 
ceps,  qua  idem  defringatur,  atque  instrumentum 
ad  protrahendum  tractor  appellatum. 

Intestinum  rectum  et  vesica  excrementis 
deplenda  sunt,  mulier  in  latus  sinistrum  collo¬ 
canda  omnino  ut  in  partu  naturali,  nec  ullo 
modo  partes  exponendae  sunt.  Cum  perforator 
adhibendus  est,  index  et  medius  digitus  sinistrae 
manus  demittendi  sunt,  atque  in  contactu  capi¬ 
tis  foetus  collocandi :  dum  instrumentum,  digi¬ 
tis  protectum,  inter  eosdem  antrorsum  promo¬ 
vendum,  tandemque  collocandum  est.  Non¬ 
nulli  suadent,  perforatorem  per  suturam  ali- 

\ 

quam  vel  fontanellam  protrudi :  sed  cum  Doc- 

tissimo  Gulielmo  Campbell  adducor,  ut 
credam,  centro  ossis  penetrato  diruptionem 
cranii  ampliorem  fieri ;  quippe  quod  os,  ma¬ 
nubriis  instrumenti  separatis  in  frustula  com¬ 
pluria  diffringitur,  quae  postea  forceps  longior 
facile  comprehendit,  removetque.  Post  aper¬ 
turam  factam,  cerebrum  et  cerebellum  defrin¬ 
genda  sunt,  ut  communicatio  per  nervos  inter  ca¬ 
put  et  membra  penitus  destruatur.  Hoc  digitis 
fieri  potest,  cum  caput  profunde  in  pelvem 
fixum  est,  aut  per  unam  alteram  ve  perforatoris, 
tractorisve  revolutionem,  cum  caput  adhuc 
supra  marginem  restat. 

Quantum  vero  capitis  defringi  oporteat  id  a 
deformitatis  gradu,  vel  a  casus  genere  ad  quod 
perforatio  existimata  est  necessaria,  vix  enim 
opus  est  ut  adjiciam  quod  quo  plus  imminuitur 
moles  capitis  eo  facilior  erit  ejusdem  extractio. 

Sed  consideratione  aliqua  opus  est,  prius¬ 
quam  ad  truncum  extrahendum  accedamus, 
Capite  etiam  ad  votum  imminuto.  Si  foemina 
partu  non  diu  laboraverit,  nec  doloribus  exhaus- 

ta  videatur,  infans  mora  quam  minima  extrahi 
debet.  Quum  autem  labor  parturientis  jam  diu 
protractus  est,  atque  vires  valde  obtritae  viden¬ 
tur,  foetus  in  viis  per  viginti  vel  triginta  horas 
remanere  debet  ante  extractionem,  si  modo  nul¬ 
la  ingrata  signa  adfuerint.  Sed  inter  hanc 
operandi  suspensionem,  foemina  assidue  obser¬ 
vanda  est,  atque  integumenta  per  margines  os¬ 
sium  laceros  protrahenda,  quominus  illa  ma¬ 
ternas  partes  laedere  possint.  Doctissimus 
Osborne  primus  auctor  erat,  foetum  viis  ali¬ 
quamdiu  relinquendum  esse  post  perforationem. 
Huic  consilio  parendo  occasionem  foeminae  re¬ 
dintegrandarum  virium  praebemus  :  dum  ossa 
foetus,  interea,  putrescendo  remollescant :  quo 
facto  mala  pressionis  quodammodo  caventur. 

Quando  autem  extractionem  inchoamus,  inu¬ 
tile  est,  de  tractore  in  aliqua  certa  parte  infi¬ 
gendo  cogitare,  ibi  loci  figendus  est,  quocunque 
firmiorem  cranii  apprehensionem  obtinere  pos¬ 
sumus.  Haec  autem  operationis  pars,  ubi  con¬ 
formationis  pravitas  magna  est,  plurimas  ad 
completionem  horas  saepe  postulabit.  Medi- 

cuin  primo  caute  agere  oportet ;  viribus  extra¬ 
hendi,  prout  resisti  sentiat,  adauctis.  Quam¬ 
vis  enim  multas  per  horas  sine  profectu  conatus 
fuerit,  nil  ei  desperandum  :  ab  eo  quo  descen¬ 
sus  incipit  momento,  extractio  postea  rapide 
absolvitur. 

Post  placentam  remotam  et  lectum  parturientis 
concinnatum  ut  decet,  fascia  non  nimis  firmiter 
ventri  conjicienda  eSt :  atque  quadraginta,  vel  ’ 
quinquaginta  guttae  tincturae  opii  adminis¬ 
trandae.  Per  hebdomadam  saltem  post  operam, 
victus  strictissime  refrigerans  adhiberi  debet. 
Doctissimus  Campbell,  in  praelectionibus 
suis  illud  annotat,  se  nunquam  malum  aliquod 
signum  perforationi  supervenire  vidisse  :  dum 
ipse  inflammationem  usui  forcipis  succedentem 
saepius  observaverit. 

.  DE  PR/EVENTIONE. 

Nullus  quidem  foeininae  gravidae  hujusmodi 
sospitandae  modus  est  alius,  si  quis  ingratum 

perforatoris  auxilium  fugeret  quam  praematurae 
uteri  actionis  excitatio.  Haec  institui  potest 
eo  gestationis  tempusculo  quod,  a  pelvis  dimen¬ 
sionibus  perpensis,  idoneum  medico  videatur  : 
res  nimii  momenti  quam  ut  hic,  quasi  alia 
operis  appendix  consideretur. 

